Кирил Христов
Печал

chitanka.info

Край бързия поток стоя приведен

И растне, растне моята печал.

Минават дни, ще дойде ден последен

С безпаметна за миналото жал.

И мисля аз за тебе, моя мъртва,

И мисля аз за своя страшен грях.

О, где си ти? Пренел бих всичко в жъртва

Да чуя пак детинския ти смях!

Но спиш в земята ти със свойта тайна,

А чака мен там горе съдник строг.

И свеждам аз глава в печал безкрайна,

И капят сълзи в бързия поток.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.